**Direcția de Publicitate Imobiliară**

 **APROB,**

 **Hajnalka Ildiko VIG**

 **DIRECTOR GENERAL**

**REFERAT**

**privind aprobarea Regulamentului de recepție și înscriere în evidențele de cadastru și carte funciară**

Regulamentul de recepție și înscriere în evidențele de cadastru și carte funciară a fost elaborat de un grup de lucru alcătuit din specialiști din cadrul Agenției Naționale de Cadastru și Publicitate Imobiliară, în baza prevederilor art. 4 lit. c), art. 20, art. 24 alin. (2) și art. 41 alin. (2) din Legea cadastrului și a publicității imobiliare nr. 7/1996, republicată, cu modificările și completările ulterioare.

Prin elaborarea regulamentului mai sus menționat se urmărește corelarea legislației secundare în domeniu, cu dispozițiile Legii cadastrului și a publicității imobiliare nr. 7/1996, republicată, cu modificările și completările ulterioare, ale Legii nr. 50/1991 privind autorizarea executării lucrărilor de construcții, republicată, cu modificările și completările ulterioare, ale Codului Administrativ, ale Codului Silvic, ale Legii fondului funciar nr. 18/1991, republicată, cu modificările și completările ulterioare, ale Ordinului nr. 16/2019 privind aprobarea tarifelor pentru serviciile furnizate de Agenția Națională de Cadastru și Publicitate Imobiliară și instituțiile sale subordonate.

Principale reglementări vizează:

* procedura de lucru pentru înregistrarea cererilor de recepție și/sau înscriere on-line în sistemul integrat de cadastru și carte funciară și pentru comunicarea documentelor emise ca urmare a soluționării acestora;
* procedura de lucru pentru înregistrarea în sistemul integrat de cadastru și carte funciară a imobilelor situate în zona de aplicare a Decretului-lege nr. 115/1938, respectiv introducerea documentației cadastrale de înregistrare în planul cadastral;
* semnarea de către inspector sau de către inginerul-șef a încheierilor de carte funciară emise ca urmare a soluționării cererilor/cerilor de reexaminare înregistrate pe flux integrat de cadastru și carte funciară;
* procedura de lucru privind anularea numerelor cadastrale;
* înscrierea imobilelor din fondul forestier național și ale imobilelor supuse exproprierii;
* efectuarea unor operațiuni de notare și de radiere în/din cartea funciară;
* clarificarea unor aspecte referitoare la construcțiile care se reprezintă pe PAD și se înscriu în sistemul integrat de cadastru și carte funciară;
* procedura referitoare la recepția de către oficiile teritoriale a planului topografic cu evidențierea suprafețelor solicitate pentru scoaterea definitivă sau temporară din circuitul agricol/scoaterea definitivă sau temporară din fondul forestier național și a planului de situație necesar la redarea în circuitul agricol;
* tipurile de lucrări care se recepționează de către Centrul Național de Cartografie și conținutul documentațiilor referitoare la lucrările de specialitate utilizând scanarea laser și a celor din domeniul fotogrammetriei.

Prin intrarea în vigoare a Regulamentului de recepție și înscriere în evidențele de cadastru și carte funciară urmează a fi abrogat Regulamentul de avizare, recepție și înscriere în evidențele de cadastru și carte funciară, aprobat prin Ordinul directorului general al Agenției Naționale de Cadastru și Publicitate Imobiliară nr. 700/2014, cu modificările și completările ulterioare.

Regulamentul de recepție și înscriere în evidențele de cadastru și carte funciară cuprinde proceduri de aplicare a dispozițiilor cu caracter general prevăzute în legislația primară, care sunt necesare și obligatorii pentru înscrierea imobilelor în evidențele de cadastru și carte funciară și pentru desfășurarea celorlalte activități specifice în cadrul oficiilor teritoriale.

Întrucât promovarea acestuia are efecte favorabile atât asupra activității de cadastru și publicitate imobiliară desfășurată la nivelul oficiilor teritoriale, cât și asupra beneficiarilor serviciilor prestate, vă rugăm să aprobați prin ordin cu caracter normativ Regulamentul de recepție și înscriere în evidențele de cadastru și carte funciară.

 EXEMPLARUL 1